ລັດໃນພາກໃຕ້ ແລະຕາເວັນຕົກ ສຫລ ໄດ້ຮັບບ່ອນນັ່ງ ໃນສະພາຕ່ຳເພີ້ມຂຶ້ນ ຫຼັງຈາກການສຳຫຼວດປະຊາກອນ
ລັດທີ່ສູນເສຍບ່ອນນັ່ງ 1 ບ່ອນ ກໍມີນິວຢອກ ຄາລີຟໍເນຍ ອິລລີນອຍ ມີຊິແກນ ໄອຮາຍໂອ ເພັນຊິລເວເນຍ ແລະແວັທເວີຈີເນຍ.
ຫ້ອງການສຳຫຼວດປະຊາກອນຂອງສະຫະລັດໄດ້ນຳເອົາຂໍ້ມູນສະບັບໃໝ່ກ່ຽວກັບພົນລະເມືອງອອກມາເຜີຍແຜ່ ທີ່ສະແດງໃຫ້ເຫັນວ່າບັນດາລັດທາງພາກໃຕ້ແລະພາກຕາເວັນຕົກຂອງສະຫະລັດ ໄດ້ຮັບບ່ອນນັ່ງໃນສະພາຕ່ຳເພີ້ມຂຶ້ນຍ້ອນມີປະ ຊາກອນແລະຜູ້ຄົນຍ້າຍເຂົ້າໄປຢູ່ຫຼາຍຂຶ້ນ ໃນຂະນະທີ່ບັນດາລັດທາງພາກເໜືອສູນເສຍບ່ອນນັ່ງຈຳນວນນຶ່ງ ເຮັດໃຫ້ອິດທິພົນທາງດ້ານການເມືອງ ຕົກໄປຢູ່ໃນ ກຳມືຂອງເຂດ ທີ່ຢູ່ພາຍໃຕ້ການຄວບຄຸມຂອງພັກຣີພັບບລີກັນເພີ້້ມຂຶ້ນ ການນັບຈຳນວນປະຊາຊົນຂອງແຕ່ລະລັດ ທີ່ໄດ້ຖືກນຳອອກເຜີຍແຜ່ໃນວັນຈັນວານນີ້ແມ່ນເປັນສ່ວນນຶ່ງຂອງການສຳຫຼວດປະຊາກອນທີ່ມີຂຶ້ນໃນທຸກໆ 10 ປີເພື່ອຕັດສິນໃຈວ່າລັດໃດຄວນເພີ້ມຫຼືສູນເສຍບ່ອນນັ່ງ ໃນສະພາຕ່ຳ ແລະຜູ້ລົງຄະແນນສຽງ ໃນການເລືອກຕັ້ງປະທານາທິບໍດີຊຶ່ງຈະຊ່ວຍກຳນົດສະພາບການທາງດ້ານການເມືອງສຳລັບທົດສະວັດໜ້າ ການສຳຫຼວດປະຊາຊົນໃນປີ 2020 ສະແດງໃຫ້ເຫັນວ່າ ລັດເທັກຊັສໃນພາກໃຕ້ຂອງປະເທດ ຈະໄດ້ຮັບບ່ອນນັ່ງໃນສະພາຕ່ຳເພີ້ມຂຶ້ນຫຼາຍກວ່າໝູ່ ຄືເພີ້ມຂຶ້ນ 2 ບ່ອນນັ່ງ ສຳລັບລັດທີ່ໄດ້ຮັບບ່ອນນັ່ງເພີ້ມຂຶ້ນ 1 ບ່ອນນັ່ງນັ້ນກໍມີລັດຟລໍຣິດາແລະຄາໂຣໄລນາເໜືອ ທີ່ຢູ່ທາງພາກໃຕ້ຂອງສະຫະລັດ ແລະລັດໂຄໂລຣາໂດ ມອນຕານາ ແລະອໍເຣກອນ ທາງພາກຕາເວັນຕົກ ກໍໄດ້ຮັບບ່ອນນັ່ງໃນສະພາຕ່ຳເພີ້ມຂຶ້ນ ລັດລະນຶ່ງບ່ອນນຶ່ງ ລັດທີ່ສູນເສຍບ່ອນນັ່ງ 1 ບ່ອນກໍມີນິວຢອກ ຄາລີຟໍເນຍ ອິລລີນອຍ ມີຊິແກນ ໄອຮາຍໂອ ເພັນຊິລເວເນຍ ແລະແວັທເວີຈີເນຍ ການປ່ຽນແປງມີຂຶ້ນຍ້ອນວ່າ ພາຍໃຕ້ລັດຖະທຳມະນູນຂອງສະຫະລັດ ຈຳນວນບ່ອນນັ່ງທັງໝົດ 435 ບ່ອນ ຢູ່ໃນສະພາຕ່ຳ ພ້ອມທັງຈຳນວນຜູ້ມີສິດປ່ອນບັດໃນການເລືອກຕັ້ງປະທານາທິບໍດີ ຊຶ່ງເປັນຜູ້ຕັດສິນຊີ້ຂາດ ໃນການເລືອກຕັ້ງປະທານາທິບໍດີນັ້ນ ແມ່ນແບ່ງປັນກັນ ລະຫວ່າງລັດຕ່າງໆ ອີງຕາມຈຳນວນປະຊາກອນທີ່ຕົນມີ ໃນຂະນະທີ່ລັດໃດລັດນຶ່ງມີການເຕີບໂຕ ຍ້ອນມີປະຊາກອນເພີ້ມຂຶ້ນນັ້ນ ລັດເຫຼົ່ານັ້ນກໍຈະໄດ້ຮັບຈຳນວນສະມາຊິກໃນສະພາຕ່ຳເພີ້ມຂຶ້ນ ໃນຂະ ນະທີ່ລັດຕ່າງໆທີ່ມີປະຊາກອນຫຼຸດລົງຫຼືບໍ່ມີການເຕີບໂຕໄວພຽງພໍ ກໍຈະສູນເສຍບ່ອນນັ່ງໃນສະພາຕ່ຳ ການກຳນົດບ່ອນນັ່ງໃໝ່ຢູ່ໃນສະພາຕ່ຳໝາຍຄວາມວ່າລັດທີ່ໄດ້ຮັບບ່ອນນັ່ງເພີ້ມຫຼືຫລຸດລົງນັ້ນ ຈຳເປັນຈະຕ້ອງໄດ້ກຳນົດເຂດເລືອກຕັ້ງໃໝ່ ຊຶ່ງເປັນຂັ້ນຕອນໃນອະດີດທີ່ຜ່ານມາ ພາໃຫ້ລັດທັງສອງພັກ ພະຍາຍາມເຮັດໃຫ້ເຂດເລືອກຕັ້ງນັ້ນໆເອນອຽງໄປທາງຕົນເພື່ອຄວາມໄດ້ປຽບ ການປ່ຽນແປງດັ່ງກ່າວນີ້ ອາດໃຫ້ເປັນການພຽງພໍທີ່ພັກຣີພັບບລີກັນ ທີ່ຄວບຄຸມສະພາຢູຄ່ໃນລັດຕ່າງໆ ເຊັ່ນເທັກຊັສແລະຟລໍຣິດາ ສ້າງເຂດເລືອກຕັ້ງໃໝ່ຢູ່ໃນລັດທັງສອງຂຶ້ນມາທີ່ອາດສາມາດເປັນໄພຂົ່ມຂູ່ຕໍ່ການກຳສຽງສ່ວນຫຼາຍພຽງເລັກຂອງພັກເດໂມແຄຣັດຢູ່ໃນສະພາຕ່ຳກໍເປັນໄດ້